ועדת העבודה, הרווחה והבריאות, כנסת 20, פרוטוקול מספר 197, 2016-03-08 09:00

מירב בן ארי: בוקר טוב.

מירב בן ארי: היום יום שלישי, כ"ח באדר א' התשע"ו, ה-8 במרץ 2016.

מירב בן ארי: אני מחליפה את יושב ראש ועדת העבודה, הרווחה והבריאות חבר הכנסת אלאלוף שביקש ממני כחברה בוועדה, גם כחברה שלו, להחליף אותו בדיון החשוב הזה.

מירב בן ארי: היום אנחנו מציינים בכנסת שני ימים חשובים, האחד הוא יום כחול-לבן שאני שמחה לעמוד בראש שדולת כחול-לבן בכנסת וכמובן את יום האישה הבינלאומי שמצוין בכל הארץ וגם כאן.

מירב בן ארי: דווקא זה נראה לי חיבור מצוין שאנחנו גם נדבר עליו בשדולה, גם הנושא של יום האישה אבל ניתן כאן דגש על הנושא של כחול-לבן.

מירב בן ארי: לשמחתי כבר לפני הפגישה כאן פגשתי את הנציגים של ענף התמרוקים.

מירב בן ארי: יצאתי מהפגישה כאשר מצד אחד היה לי מאוד קשה לשמוע את הדברים ומצד שני שמחתי שאני יכולה לעזור.

מירב בן ארי: היה קשה לשמוע שמנהל מפעל כאן אומר שאם הוא היה בן שלושים, הוא בכלל לא היה פותח מפעל בארץ כי, כפי שהוא אמר לי, הוא בן 64 וכבר לא אכפת לו אבל אם הוא היה בן שלושים, הוא לא היה פותח כאן מפעל כי הרגולציה הורגת אותם ומתייחסים אליהם כאל אויבי הציבור.

מירב בן ארי: הוא אמר לי את הדברים האלה בנוכחות שרגא ברוש ואמרתי את הדברים האלה לשר האוצר בישיבת הסיעה.

מירב בן ארי: אני חושבת שזה מאוד מתסכל לשמוע דברים כאלה בעיקר אותי כאדם צעיר שיש לי גם הרבה חברים שעובדים בתעשייה כשהוא אומר לי שעדיף לו לפתוח מפעל במלטה כי אז, מהרגע שהוא יורד בשדה התעופה, יש לו אדם אחד שדואג לו לכל הרגולציה אל מול החקיקה, אל מול הממשלה, ומבחינתם בחוץ לארץ הם רואים את המפעל כמקור שנותן מקומות עבודה, שמשלם מיסים, ואילו כאן לצערנו, לא יודעת למה, התעשיינים נתפסים כאויבים.

מירב בן ארי: לכן היה לי מאוד קשה, כי מצד אחד נאמרו דברים קשים ואני יכולה להגיד לכם ששמעתי את הדברים ולקחתי אותם מאוד ברצינות.

מירב בן ארי: הדבר עליו נדבר עליו מה ששמעתי כאן בוועדה שזה כל כך – ותסלחו לי על הבוטות – אידיוטי שתמרוק שמיוצר בחוץ לארץ בלבד חייב באישור של משרד הבריאות בישראל, חוק שנחקק בשנות ה-70 ובגלל מילה אחת שכתבו, שזה גם שיווק, שנים שתעשיית התמרוקים – התקשר אלי ליאור לוי והייתה לי שיחה מדהימה אתו והוא אמר לי שעשה שנים הוא נלחם.

מירב בן ארי: פניתי לשר ליצמן באותו יום בו פגשתי אתכם, וקיבלתי שיתוף פעולה מצוין אתו כמו שנעשה תמיד כאשר כל הפניות שלי לשר הבריאות, יש לי דלת פתוחה וזה ייאמר לזכותו.

מירב בן ארי: באמת קיבלתם את המכתב מעוזר השר עם האנשים המעורבים כדי למחוק את המילה הזאת כי בעצם יצרן שמייצר תמרוק לחוץ לארץ ולא מוכר לאזרחי ישראל, לא צריך לקבל אישור של משרד הבריאות הישראלי, עם כל הכבוד לו.

מירב בן ארי: לכן הנקודה הזאת כבר בפתח ואני מטפלת בה עד אני רואה שהדברים קורים בוודאות אבל כבר התחלנו את התהליך.

מירב בן ארי: כמובן עוד נושא בו נטפל וכבר קבעתי לנו פגישה עם המשרד להגנת הסביבה בנושא עליו דיברתם, על השפכים.

מירב בן ארי: אני התחייבתי לקחת את הנושא הזה גם מהתסכול אחרי הדברים ששמעתי כאן ומהצער שהביעו מנהלי המפעלים אבל גם מתוך אחריות לאומית.

מירב בן ארי: אני חושבת שמדינת ישראל צריכה לראות את התעשייה כשהיא חלק מהזהות הלאומית שלנו.

מירב בן ארי: לא יכול להיות שכך אנחנו מתייחסים.

מירב בן ארי: אני לא רוצה שחבר'ה צעירים לא ירצו לפתוח מפעל במדינת ישראל.

מירב בן ארי: זאת הציונות האמיתית.

מירב בן ארי: אתם הציונים האמיתיים, אתם אלה שנותנים מקומות עבודה, אתם אלה שמשלמים מיסים.

מירב בן ארי: לכן, אל תחשבו שהדברים שאתם אומרים כאן לא מעניינים אלא להפך.

מירב בן ארי: אני מבטיחה לכם ואני יודעת שגם שר האוצר וגם השר להגנת הסביבה לו סיפרתי את הדברים גם שר הבריאות בעניין.

מירב בן ארי: אני יכולה להגיד לפחות על המפלגה שלי, למרות שאני לא בטוחה שחברי כנסת אחרים עוזרים ותומכים, אנחנו ככל האפשר כדי לעזור לתעשיינים בישראל, וזה לא מס שפתיים אלא זה באמת כך.

מירב בן ארי: עוד מילה אחרונה לסיום.

מירב בן ארי: בישיבת הסיעה שהתקיימה אתמול הגיע שרגא ברוש וסיפר ונתן מצגת מאוד מעניינת שאני כבר ראיתי אותה אצלו במשרד ואז חברי הכנסת של מפלגת כולנו שאלו אותו מה אפשר לעשות.

מירב בן ארי: הוא אמר שכל הזמן שמחוקקים, שהכנסת הזאת כל הזמן מחוקקת - ראיתם במצגת כמה אנחנו מחוקקים בעולם התעשייה?

מירב בן ארי: משהו מטורף – ובסוף שאלו במה אפשר לעזור.

מירב בן ארי: אני יכולה להגיד לכם שבאותו רגע ממש התעצבנתי ואמרתי להם שפשוט כל פעם שיש פנייה של תעשייה שהיא פנייה לגיטימית, פנייה מוצדקת, אל תחוקקו, לכו למשרד הרלוונטי, לכו לאנשים הרלוונטיים ותראו מה אפשר לעשות כדי למנוע או לרכך את הרגולציה.

מירב בן ארי: אני מקווה שבאמת זה מה שיהיה כי מבחינתי אנחנו צריכים לעודד תעשייה.

מירב בן ארי: אוי לנו אם במדינת ישראל בעוד עשר-עשרים שנים כבר לא יהיו מפעלים וכל המפעלים יהיו בחוץ לארץ.

מירב בן ארי: זה לא החזון של מדינת ישראל.

מירב בן ארי: אנחנו נתחיל את הדיון.

מירב בן ארי: נציגי משרד הבריאות כאן?

<אלי מרום: כן.

מירב בן ארי: יופי.

מירב בן ארי: אתה מאוד חשוב לי לדיון היום.

מירב בן ארי: הגנת הסביבה כאן?

מירב בן ארי: לא.

מירב בן ארי: אני אטפל במשרד הזה שגם כך הוא מהמשרד שלנו.

מירב בן ארי: אני שמחה שמשרד הבריאות נוכח כי הוא מאוד חשוב לנושא.

מירב בן ארי: כאמור, אנחנו נפתח את הדיון.

מירב בן ארי: כל מי שרוצה לדבר, נרשם לזכות דיבור.

מירב בן ארי: אני רוצה דווקא להתחיל בהתאחדות התעשיינים, גם אישה וגם יושב ראש משותף של תשלובת דוקטור פישר שגם הכרנו.

מירב בן ארי: אני לא אובייקטיבית לגביך.

מירב בן ארי: את עושה עבודה מעולה ותייצגי אותנו, גם כחול-לבן וגם יום האישה הבינלאומי.

<נורית הראל: קודם כל, אני רוצה לפתוח בתודה גדולה לך.

<נורית הראל: אנחנו באמת נפגשנו לראשונה לפני כשבועיים ומאז את נאמנה לתעשייה.

<נורית הראל: אם כן, גם ביום האישה וגם ביום כחול-לבן, אני חושבת שאת מייצגת את מה שאנחנו מחפשים ומצאנו אצלך אוזן קשבת.

מירב בן ארי: אגב, עם מחמאות שלה, זהו, נגמרו המחמאות עלי.

מירב בן ארי: היא דיברה בשם כולכם.

<נורית הראל: זה באמת נדיר לשמוע אוזן קשבת שפועלת כל כך מהר כי אנחנו כבר הרבה שנים מתנהלים מול הרגולטורים ולא זוכים לשיתוף פעולה כזה מרגש.

<נורית הראל: את ענף התמרוקים הצגנו בפניך לפני כשלושה שבועות אבל יש כאלה שלא מכירים ואחר כך דוקטור פיליפ חלאבין יציג יותר בהרחבה.

<נורית הראל: הענף מעסיק ב-3,500 עד 5,000 אנשים באופן ישיר ובאופן עקיף אפשר להכפיל את זה לפחות בארבע.

<נורית הראל: הענף מאוד מתקשה לעבוד בארץ.

<נורית הראל: אני חושבת שהנושאים הכואבים לנו ביותר, ואני אתמקד בהם כדי לקצר, זה נושא הרגולציה מול משרד הבריאות ומול המשרד להגנת הסביבה.

<נורית הראל: משרד הבריאות התחיל בתהליך עליו אנחנו מאוד מברכים ומאוד בעדו של אימוץ הרגולציה האירופאית כאן בארץ.

<נורית הראל: אנחנו כבר ארבע שנים בדו שיח עם המשרד ואני חושבת שכבר כמעט את כל המחלוקות פתרנו והתעשייה מאוד מאוד רוצה שיאמצו את הרגולציה האירופאית ושהתקנות יעברו במהרה כי המצב היום מאוד מכביד.

<נורית הראל: הרישיונות לפני שיווק, זה מצב ייחודי בעולם.

מירב בן ארי: נכון.

מירב בן ארי: מתי התקנות של התמרוקים אמורות להגיע לפני ועדת העבודה והרווחה?

<נורית הראל: זאת שאלה למשרד הבריאות.

מירב בן ארי: בסדר.

מירב בן ארי: תרשום לך ואחר כך תוכל להתייחס.

<נורית הראל: בתקנות עצמן, שאנחנו מקווים שיגיעו במהרה ויעברו, יש שני נושאים שמכבידים עלינו מאוד כאשר האחד הוא הבקשה לציווי בארבע שפות.

<נורית הראל: המשמעות של זה היא שעל כל שפתון קטן או על כל קרם ידיים יצטרכו להופיע בארבע שפות הוראות השימוש וטכנית זה מאוד בעייתי.

<נורית הראל: זה מאוד ייקר לנו את העלויות.

מירב בן ארי: כמו בתרופות.

<נורית הראל: כן, אבל זה מאוד ייקר לנו את העלויות וזה ידרוש מאתנו להשתמש בטכנולוגיות של כל מיני אקורדיונים ודברים שהם יעלו מאוד את מחיר המוצר, מה שאנחנו לא רוצים כי גם כך אנחנו עובדים מול ייצוא ובתחרותיות ובשוק הוגן ומחירים.

<נורית הראל: אנחנו יכולים להנגיש את המידע הזה בהרבה חלופות אחרות ולא על המוצר עצמו.

<נורית הראל: אני רוצה לציין שבמזון שם אנחנו כן שומעים שאנשים מתים מאלרגיה לחלב, אין ארבע שפות.

<נורית הראל: בתמרוקים לא נתקלנו בתופעות האלה.

<נורית הראל: אולי פה ושם יש אלרגיה אבל אין תופעות לוואי נוראיות כאלה שצריך לחייב את התעשייה לעשות שינוי בעשרות מיליוני שקלים.

מירב בן ארי: אני רוצה שתדגישי כאן – וגם דיברנו על כך - שאין לכם בעיה לשים את אותה שפה נוספת באתר אינטרנט במוצר אלא שהבעיה שלכם היא בנייר עצמו.

מירב בן ארי: זאת אומרת, לא תהיה לכם בעיה לכתוב בשפה הרוסית או בשפה אחרת באתר האינטרנט של החברה.

<נורית הראל: כמו שאמרתי, יש הרבה חלופות.

<נורית הראל: אפשר באתר, אפשר באפליקציה, כל חברה יכולה לברור את החלופה שמתאימה לה.

<נורית הראל: אני משאירה את זה לבחירת החברות.

<נורית הראל: היום הטכנולוגיות משתנות ואני לא יודעת להגיד לכם מה יהיה בעוד עשר שנים.

<נורית הראל: היום בסריקת ברקוד אפשר להעלות את כל המידע.

<נורית הראל: אם כן, זה נושא אחד שמאוד מפריע לנו בתקנות שיגיעו לוועדה.

<נורית הראל: הנושא השני הוא נושא האגרות.

<נורית הראל: הרגולציה החדשה היא משיתה על התעשייה הרבה מאוד עלויות שלא קיימות היום, בין השאר הערכות בטיחות שצריכים לשלוח לחוץ לארץ כי כיום אין אף אחד בארץ.

<נורית הראל: במשרד הבריאות עושים נוטיפיקציה.

<נורית הראל: באירופה אין אגרות לחברות.

מירב בן ארי: מה זאת אומרת?

מירב בן ארי: תסבירי לפרוטוקול בצורה יותר ברורה.

<נורית הראל: כשאני רוצה לצאת עם שמפו חדש, היום משרד הבריאות אמור לבדוק הערכת בטיחות ולתת לי רישיון לבדוק את המוצר לפני שהוצאתי אותו לשוק.

<נורית הראל: בעתיד, ברגולציה החדשה, אני אודיע למשרד הבריאות באמצעים אלקטרוניים שבעוד עשרה ימים אני בשוק אבל את כל הערכות הבטיחות על ידי גורם שלישי, אני צריכה לממן ולשלוח את זה למעריך בטיחות באירופה שהוא בודק את המוצר, את התכולה, את המרכיבים ונותן לי מסמך שמאשר לי שהמוצר בטוח לצאת אתו לקהל הרחב.

<נורית הראל: אחרי שיש לי את האישור הזה, אני עושה רישום במשרד הבריאות ויכולה מיד לצאת בלי להמתין.

<נורית הראל: לכל הדבר הזה יש עלויות.

<נורית הראל: אם אין לי את זה, משרד הבריאות יכול בכל יום לעשות ביקורת ולומר שלגבי השמפו הכחול שלי, שאראה לו את התיק.

<נורית הראל: אם אני לא יכולה לתת אותו תוך 48 שעות עם כל המסמכים שהייתי צריכה לארגן לפני השיווק, אני עבריינית.

<נורית הראל: זאת אומרת, יש כאן אחריות גדולה עלינו ועלויות גדולות שהן עלינו.

<נורית הראל: באירופה הבינו את זה ולכן כאשר עושים את הנוטיפיקציה, את הרישום, את ההודעה האלקטרונית למשרד הבריאות, אין על זה כל תשלום אלא אני פשוט שולחת לכם ומודיעה שאני יוצאת היום עם השמפו הכחול.

<נורית הראל: כאן בארץ שמרו את האגרות שנמצאות עכשיו.

<נורית הראל: זה עדיין נמצא בתוך התקנות.

<נורית הראל: לא ראינו את הנוסח הסופי וגם לא ראינו את הנוסח הסופי של התקנות אבל אני מבינה שיש טיוטה במשרד המשפטים ונשמח לקבל אותה.

מירב בן ארי: יש כאן מישהו ממשרד המשפטים?

<טלי שטיין: כן.

<נורית הראל: אני מניחה שגם משרד הבריאות מכיר אותן.

מירב בן ארי: טלי, את מכירה את נוסח התקנות שהם לא קיבלו?

מירב בן ארי: נראה לי שזה לא משהו ברמה של חוץ וביטחון.

<טלי שטיין: אני יכולה לברר במחלקה לחקיקת משנה במשרד המשפטים למי זה נמסר.

מירב בן ארי: אחרי שתבררי, תוכלי בבקשה להעביר להתאחדות התעשיינים את הנוסח כדי שיוכלו לראות ולהיות מוכנים לפני שהתקנות מגיעות לוועדה?

<טלי שטיין: בוודאי, אבל זה ייעשה דרך האחראית על המחלקה לחקיקת משנה.

מירב בן ארי: אין בעיה אבל תדאגי שהם יוכלו לפחות לראות את זה לפני שהם מגיעים לדיון בוועדה.

מירב בן ארי: אנחנו נוודא את זה.

<מוריה בן צור: אני מהלשכה המשפטית במשרד הבריאות.

<מוריה בן צור: הנוסח בוודאי יופץ לתעשייה לפני שיובא לדיון בכנסת.

<מוריה בן צור: הוא כבר הופץ לתעשייה להערות ואנחנו בדיונים מתמשכים אתה.

<מוריה בן צור: כרגע הוא צריך להגיע למשרד המשפטים לאישור נוסח נוסף כי עשינו עוד שינויים לאחר הדיונים עם התעשייה ולאחר שנקבל את אישור משרד המשפטים ונגיש אותו לוועדה, בוודאי שהוא יופץ לתעשייה.

<עידו סופר: היינו רוצים לראות את זה לפני הדיון בוועדה

מירב בן ארי: זה ברור.

<מוריה בן צור: הוא יוצג לפני הדיון בוועדה.

מירב בן ארי: היא אמרה שהיא תעביר את זה לפני.

מירב בן ארי: אתם תראו את זה לפני הדיון בוועדה.

<מוריה בן צור: בוודאי.

מירב בן ארי: עם מי את עובדת בהתאחדות התעשיינים?

מירב בן ארי: עם הלשכה המשפטית?

<מוריה בן צור: אנחנו עובדים עם כל בעלי העניין.

<מוריה בן צור: אנחנו מעבירים את זה לבעלי העניין.

<מוריה בן צור: לכולם.

<נורית הראל: אצלנו התקשורת פתוחה.

<נורית הראל: אם זה יגיע להתאחדות, זה יגיע לכולם.

מירב בן ארי: זה ברור.

מירב בן ארי: רציתי רק לוודא שבאמת אתם מכירים כי לפעמים בוועדות רואים שאנשים לא מכירים.

מירב בן ארי: מתי לדעתך זה יהיה מוכן?

<מוריה בן צור: לפני כשלושה שבועות היה דיון אצל מנכ"ל המשרד עם גורמי התעשייה השונים.

<מוריה בן צור: אנחנו צריכים עוד לשבת אתם בסוף החודש הזה, אם זיכרוני אינו מטעה אותי, ולאחר מכן אנחנו צריכים להגיש את הנוסח לאישור משרד המשפטים.

<מוריה בן צור: ברגע שנקבל את האישור, כולנו תקווה שכבר במושב הבא זה יובא לדיון בוועדה.

מירב בן ארי: זה לא כולנו תקווה.

מירב בן ארי: ממש לא.

מירב בן ארי: בתחילת המושב הבא צריך לבוא לכאן לדיון בוועדה.

מירב בן ארי: הם מחכים.

<מוריה בן צור: בסדר.

<מוריה בן צור: אחרי שנקבל את אישור משרד המשפטים בוודאי שאנחנו לא נעכב את זה.

מירב בן ארי: אין בעיה.

מירב בן ארי: משרד המשפטים, שמעת את הדברים שהיא אמרה?

<טלי שטיין: כן.

מירב בן ארי: אני אומרת לכם שאני לא ארפה מזה.

מירב בן ארי: אין כולנו תקווה.

מירב בן ארי: בתחילת המושב הבא, ואני אוודא את זה, תקנות התמרוקים יגיעו לכנסת לוועדת העבודה, הרווחה והבריאות.

מירב בן ארי: לכאן הן יגיעו.

מירב בן ארי: תבקשי מהחבר'ה שלך שם שידאגו לנהל את העניינים בצורה מהירה ויעילה כדי שהתקנות האלה יבואו לכאן בפתיחת המושב.

מירב בן ארי: בסדר?

<טלי שטיין: בסדר.

מירב בן ארי: התעשייה, זה מקובל עליכם?

<נורית הראל: כן.

<נורית הראל: אני רק אסכם את דבריי.

<נורית הראל: בתקנות, אנחנו בעד כל התקנות מלבד שני נושאים כאשר אחד הוא ארבע השפות והשני הוא הנושא של האגרות שהן יותר גבוהות מהאגרות הקיימות כיום.

מירב בן ארי: תודה.

מירב בן ארי: יואב גזית, מנכ"ל ובעלים של בי.

מירב בן ארי: פור.יו.

מירב בן ארי: אנחנו כבר מכירים.

<יואב גזית: תודה.

<יואב גזית: אני קודם כל אומר שאנחנו שמחים להיות כאן.

<יואב גזית: באמת לא נחזור על הברכות אבל הייתי רוצה לשמוע ממך משהו לגבי העניין של הייצוא כי אולי באמת הגיעו ימות המשיח.

מירב בן ארי: אתה מדבר על חוק עידוד השקעות הון?

<יואב גזית: לא.

<יואב גזית: אני מדבר על כך שאמרת ששר הבריאות החליט.

מירב בן ארי: שר הבריאות החליט לתקן את החוק, למחוק את המילה שיווק.

<יואב גזית: זה לא חוק.

<יואב גזית: זה צו.

מירב בן ארי: כן.

מירב בן ארי: צו.

מירב בן ארי: שר הבריאות צריך לאשר.

מירב בן ארי: עברנו על החוק שדיברנו עליו כאן של חבר הכנסת ניסן סלומינסקי שגם אליו התייחסתם אבל הוא לא רלוונטי.

מירב בן ארי: הוא יתקן את הצו ואז ימחק את המילה "שיווק".

מירב בן ארי: אגב, ראיתם את המכתב?

<יואב גזית: לא.

<יואב גזית: לא ראינו.

מירב בן ארי: שלחתי אותו להתאחדות.

<יואב גזית: לא קיבלנו.

<יואב גזית: אפשר לבקש לראות את המכתב?

<יואב גזית: הוא מאוד רלוונטי לנו.

מירב בן ארי: תוך כדי שאנחנו מדברים, אני אביא אותו.

מירב בן ארי: יש לי צוות יעיל.

<יואב גזית: ענף התמרוקים למעשה פועל בתנאים מאוד תחרותיים.

<יואב גזית: זאת אומרת, לישראל ניתן לייבא כל מוצר קוסמטי.

<יואב גזית: אין אפליה של התעשייה המקומית לעומת הייבוא וזה בסדר.

<יואב גזית: אין לנו התנגדות לעניין הזה.

<יואב גזית: אנחנו ביקשנו והעלינו בפעם הקודמת זה שלא ניתקל בקשיים כאשר אנחנו באים לייצא את המוצרים שלנו לחוץ לארץ כי נכון לעכשיו הרגולציה הישראלית היא שונה מהרגולציה האירופאית או במקומות אחרים בעולם.

<יואב גזית: למעשה תעשיין ישראלי נאלץ לעמוד בשתי רגולציות - פעם אחת ברגולציה הישראלית ופעם אחת ברגולציה האירופאית – וכפי שגם אמרת, אנחנו מגיעים לפעמים למצבים לא הגיוניים כאשר מוצר שלא יימכר בישראל, לפי הצווים אמור לקבל רישיון.

מירב בן ארי: רציתי לשאול אותך לגבי משהו שאמרת בפעם הקודמת וגם הוא מעניין אותי.

מירב בן ארי: דיברנו על הקטע העונתי, על כך שתמרוק הוא עונתי.

מירב בן ארי: זאת אומרת, יש תמרוק שאתה מייצר אותו במיוחד לחוץ לארץ.

מירב בן ארי: דיברנו אפילו על הגדלת מספר הפקידים כי נאמר לי שאין מספיק כוח אדם על מנת להנפיק את האישור לתמרוק בזמן ואז אותו תמרוק שנועד לקיץ, עד שהוא מקבל את האישור, מגיע החורף.

<יואב גזית: עניין העונתיות דווקא אולי יותר קשור לאיפור כאשר יש איפור קיץ וחורף.

<יואב גזית: אני דיברתי על כך שענף הקוסמטיקה הוא ענף עתיר חידושים.

<יואב גזית: יש תערוכות, יוצאים חומרי גלם חדשים כל הזמן ולמשל בחודש הבא תהיה תערוכה הכי גדולה לחומרי גלם וכל הרעיון של התעשייה הישראלית, היתרון שלנו, הממזריות שלנו, הוא שאנחנו יודעים להגיב מהר.

<יואב גזית: אנחנו מבקרים בתערוכות האלה ורוצים מיד ליישם את החידושים, את ההפתעות ואת מה שלוקח לחברות אחרות הרבה זמן, אבל אז נוצר מצב שלעתים חרף כל המאמצים של משרד הבריאות, אנחנו מוצאים את עצמנו ממתינים חודשים לרישיונות.

<יואב גזית: בפגישה עם ראש אגף הרוקחות לפני כשנה, אמרתי לו שהשירות הזה הוא שירות שניתן בכסף.

<יואב גזית: לדעתי זה אפילו מוקד רווח ואני לא מתווכח על האגרות אלא אני אומר שזה אינטרס של כולנו לזרז את תהליך הפקת הרישיונות כי אנחנו לא מקבלים את השירות הזה בחינם ולא מצפים לקבל אותו בחינם אבל שלא ניתקע ונפסיד זמן כל כך יקר כאשר בינתיים האחרים בעולם מיישרים קו.

<יואב גזית: ביקשתי מאוד לזרז את התורים.

<יואב גזית: שמעתי קודם בחצי אוזן שמשרד הבריאות עושה מאמץ כרגע לתקן ולשפר את התורים, אבל זה צריך להיות מהיר.

<יואב גזית: אני ביקשתי שתהיה אפילו איזושהי אמנת שירות של משרד הבריאות, איזו אמנת תקן של זמן, שיהיו איזה שהם כללי משחק שלפחות ישתדלו לעמוד בהם.

<יואב גזית: יש דברים שנראו בלתי אפשריים בעבר אבל היום אפשריים.

<יואב גזית: היום דרכון בשדה התעופה אפשר לקבל בעשר דקות.

<יואב גזית: זה עולה יותר כסף אבל אפשר לקבל אותו.

<יואב גזית: זאת אומרת, אפשר לעשות דברים יותר מהר.

<יואב גזית: אני כתעשיין, כיצואן, אני מוכן לשלם יותר אבל לא להמתין כל כך הרבה זמן וכדי לקבל את הרישיונות.

מירב בן ארי: אלי, זאת נקודה מאוד מאוד חשובה ובעיני היא גם מאוד קריטית.

מירב בן ארי: יש יצרנים טובים שמייצרים מוצרים שעומדים בתחרות בכל העולם אבל בסוף הוא נתקע כי אין מספיק פקידים ועוד לא שמעתי שתעשיינים אומרים שהם ישלמו אבל תביאו אנשים שייתנו להם את האישורים בזמן.

מירב בן ארי: זה משהו שאני גם רוצה שתתייחס אליו.

<יואב גזית: התכוונתי להרחיב בנושא הרגולציה אבל אני מבין שהוא התייתר ובאמת היום הוא לא רק יום האישה הבינלאומי אלא גם יום הגעת המשיח.

<יואב גזית: סוגיית הטיפול בשפכים.

<יואב גזית: הנקודה היא קריטית.

מירב בן ארי: תן את הדוגמה שנתת לי.

מירב בן ארי: זאת הייתה דוגמה מרתקת.

<יואב גזית: היצירתיות היא לא עלי וחלילה שלא ייפגעו כאן, אבל אלדד שרוני שהוא היום מהנדס מספר אחד להנדסה שקשורה לאיכות הסביבה נתן את הדוגמה שהריכוזים של שמן מינרלי לדוגמה שמותר לדחוף – ויסלחו לי האנשים - בעכוזו של תינוק, הם יותר גבוהים מאלה המותרים להכניס למערכת הביוב.

<יואב גזית: אלה הם דברים שהם לא הגיוניים.

<יואב גזית: נקבעו כללי תאגידי המים ואלה הם הכללים שלא ניתן לעמוד בהם ולא אני אומר את זה.

<יואב גזית: התוצאה היא שהתעשיינים חוטפים קנסות אדירים שלא ניתן להתמודד עם זה וגם לא צריך.

מירב בן ארי: היכן המפעל שלך?

<יואב גזית: באזור המרכז, באזור.

<יואב גזית: השפדן קולט 250 אלף קוב ביום והמפעל שלנו מוציא שני קוב ביום.

<יואב גזית: זה רק כדי שנבין את המספרים.

<יואב גזית: בניין המגורים בו אני גר הוא הרבה יותר מזהם מהמפעל שאני הבעלים שלו אבל אף אחד לא חושב לבוא ולבדוק את הזיהום שיוצא מהדיירים שגרים אתי בבניין או להגיד להם שאת הצרכים שלהם יעשו בארגז נפרד אותו ישלחו למקום כלשהו.

<יואב גזית: זה אבסורד, אבל זה המצב.

<יואב גזית: זאת אומרת, אם לא מאשרים למפעל שלי לעבוד, צריך גם לסגור מאות אלפי בניינים במדינת ישראל ולמנוע מהאזרחים לעשות את הצרכים שלהם או להשתמש בשמפו או במוצרי קוסמטיקה.

<יואב גזית: זה פחות או יותר המצב הקיים והוא לא שייך למשרד הבריאות.

מירב בן ארי: באמת חבל שאנשי הגנת הסביבה לא כאן.

מירב בן ארי: משום מה הם טענו שאין להם מה לתרום לדיון.

<יואב גזית: תאגידי המים פחות או יותר קבעו איזה דבר שאני מתנגד לו קונספטואלית.

<יואב גזית: הם אמרו שהמפעל הבודד צריך להתמודד עם הזיהום שהוא מייצר.

<יואב גזית: אגב, זה לא זיהום אלא אלה פשוט מוצרי קוסמטיקה שנשארו בסירים ולא מולאו לתוך מוצרים.

<יואב גזית: יש למשל פתרון אחר שנקרא תאגיד תמיר בתעשייה ובו אני צריך למחזר את המוצרים שלנו אבל אני לא יכול למחזר אותם.

<יואב גזית: לכן יש תאגיד תמיר שלקח על עצמו לעשות את זה ואני משלם לו עבור הכמויות שאנחנו מייצרים והוא פוטר אותי מהאחריות לטיפול כי הוא מטפל בזה בצורה מרוכזת כארגון ענק שיש לו את הידע, את הכלים ואת האמצעים.

<יואב גזית: בתעשיית הקוסמטיקה אנחנו לא שופכים רעלים, אנחנו לא מזהמים את הסביבה, אנחנו לא פולטים חומרים מסרטנים.

<יואב גזית: אם היו אומרים לנו שכדי לטפל במים שאני שופך לביוב, לשפדן, עולה איקס שקלים, נשלם את זה.

<יואב גזית: אין שום בעיה.

<יואב גזית: אבל אומרים לי, לא, אתה קודם כל תשקיע מיליונים בטיפול בשפכים ואחר כך, כשלא תעמוד בכללים כי אי אפשר לעמוד בהם, תשלם קנסות בסכומים אדירים.

<יואב גזית: זה פחות או יותר המצב.

<יואב גזית: ההיגיון של כל כללי תאגידי המים, לא שאנחנו מוציאים רעלים אלא שאנחנו נותנים מים שאתם לא לגמרי ניתן להשקות את היישובים בנגב.

<יואב גזית: זאת אומרת, זאת בעיה פתירה.

<יואב גזית: זה עולה כסף, אז תגידו כמה זה עולה ונשלם.

<יואב גזית: אנחנו לא מרעילים בארות אלא אנחנו בסך הכול מוצר קוסמטי שהוא מוצר שיש בו קצת שומנים כי אף אחד לא רוצה מוצר קוסמטי שהוא מים ולכן יש בו קצת מרכיב שומני שאפשר לטפל בו והשפדן יודע לטפל בו אלא שזה רק עניין של כסף והוא יעשה את זה.

<יואב גזית: זה נושא קריטי לתעשייה הזאת.

מירב בן ארי: אני יודעת.

מירב בן ארי: לכן ביקשתי פגישה עם הממונה בהגנת הסביבה ואני אשמח אם תצטרף לפגישה הזאת כדי לקדם גם את הנושא הזה.

מירב בן ארי: זאת בהחלט התנהלות מוזרה, בעיקר כשאתה אומר שתאגידי המים בעצמם אומרים.

<יואב גזית: תאגידי המים אומרים שהם צריכים לטפל במים שאנחנו מביאים להם.

<יואב גזית: לכן, במקום שאנחנו נטפל בזה ונגיד לכם כמה זה עולה ונחייב אתכם, הם אומרים לנו, לא, אתם תטפלו בבעיה אצלכם וקבעו כללים שאי אפשר לעמוד בהם.

<יואב גזית: גם אם נשקיע מיליוני שקלים, זה לא יעזור ולא צריך לעזור.

<יואב גזית: זה לא צריך, זה לא נדרש ולא קיים בשום מקום בעולם.

<יואב גזית: אם היינו משווים את עצמנו לארצות הברית ולאירופה, לא הייתה שום בעיה בכלל.

<יואב גזית: קבעו כללים שלפי המהנדס אלדד שרוני חלים רק בסינגפור בהונג קונג, לא באירופה ולא בארצות הברית.

<יואב גזית: לא חשוב, לא אייגע אותך עם שיטת הריכוזיות וכולי.

מירב בן ארי: תודה רבה.

מירב בן ארי: חביב פאר, בעלי מפעל פאר פארם, בבקשה.

<חביב פאר: רציתי לתקן את יואב.

<חביב פאר: ולומר שהתעשיינים משלמים מהרגע הראשון אגרת ביוב על כל מים שאנחנו צורכים ואנחנו צורכים המון מים ושופכים מעט מאוד מים.

<חביב פאר: אנחנו כן משלמים על זה.

מירב בן ארי: היכן המפעל שלך?

<חביב פאר: בראש העין.

<חביב פאר: אני חושב שישראל היום נחשבת בעולם כמעצמה בתחום הקוסמטיקה.

<חביב פאר: כמעט כל מפעל ישראלי מייצא בהיקפים לא קטנים.

<חביב פאר: בתחום השיער, ישראל היא מעצמה עולמית.

<חביב פאר: כל חמשת המותגים המובילים בעולם הם מותגים ישראלים.

<חביב פאר: הייתי שמח שמשרד הבריאות הישראלי יבין את החשיבות במתן הפטור המיוחל הזה עליו אנחנו מדברים כל כך הרבה שנים.

<חביב פאר: בינתיים, עד שהפטור הזה יגיע, אני חושב שצריך לעזור למשרד הבריאות בתקנים או בדרך אחרת על מנת להקל על מתן האישורים.

<חביב פאר: עד שהתקנים יעברו במשרד הבריאות, צריך לחשוב על דרך יצירתית כדי להוריד את הנטל.

<חביב פאר: היום כאשר אנחנו מגישים תיקים, יש המון מסמכים מיותרים שצריך להגיש אותם פעם אחרי פעם.

מירב בן ארי: לאיזה משרד?

<חביב פאר: למשרד הבריאות.

<חביב פאר: אני חושב שמשרד הבריאות עושה עבודה ממש טובה כמו רגולטור טוב.

<חביב פאר: בסך הכול היום הענף מתנהל בצורה מאוד טובה אבל צריך לתת לו את הכלים.

<חביב פאר: אני לא בטוח שזאת בעיה של משרד הבריאות אבל אני חושב שמשרד הבריאות חייב למצוא את הכלים כדי להגדיל את כוח האדם שלו, כדי שתהיה לו יותר יכולת להנפיק לנו את הרישיונות, לפחות לשוק המקומי וגם לשוק הבינלאומי, בצורה הרבה יותר מהירה.

<חביב פאר: צריך לבדוק האם ניתן עד שהרגולציה תעבור לעזור בסוג של תקנים נוספים או תקציבים כדי שכולנו נהנה מזה, גם התעשיינים וגם היבואנים כי בסופו של דבר זאת בעיה של כולנו.

<חביב פאר: הזמנים צריכים להתקצר.

<חביב פאר: הם די התקצרו בשנה האחרונה אבל אנחנו שוב מרגישים שהפכו לארוכים.

<חביב פאר: לגבי ארבע השפות, זאת נקודה אקוטית שהיא פשוט לא ישימה ברוב המוצרים.

<חביב פאר: היא מיותרת ואין בה כל צורך.

<חביב פאר: בהרבה מאוד מהשווקים הבינלאומיים הטובים היא לא קיימת.

<חביב פאר: צריך לעזור לנו ולהקל על כולנו.

מירב בן ארי: אני לא אקריא לכם את הפנייה שלי שהייתה מבוססת על השיחה שהייתה לנו כאן אבל אני אקריא לכם את התשובה של איל שוורצברג, ראש אגף הרוקחות, שכותב: "אין לנו התנגדות כי בצו הפיקוח תשונה הגדרת שיווק ותימחק המילה ייצוא ולפיכך תמרוקים המיוצרים לצורך ייצוא בלבד ולא ישווקו בישראל יהיו פטורים מרישיון תמרוקים".

מירב בן ארי: זאת ההבטחה שלו.

מירב בן ארי: "בד בבד, על מנת לדאוג לשלום הציבור, לוודא שמעמדה של מדינת ישראל לא ייפגע בשל ייצור לקוי, נבקש שהמפעל יעמוד בדרישות החוק הישראלי – רישיון עסק של מפעל תמרוקים, פועל על פי צו רישוי עסקים, תנאי ייצור נאותים".

מירב בן ארי: כל הדברים שיש לכם.

מירב בן ארי: אם תרצו לשווק בישראל, תצטרכו להגיש בקשה לרישיון.

מירב בן ארי: כמובן שעל היצרן לחוץ לארץ להקפיד שהמוצר שם, יש לו את הרישיון.

מירב בן ארי: "מהלך זה יאפשר ליצואן לבצע השקה בחוץ לארץ ובמקביל להגיש בקשה לרישיון שיקבלו לשווק גם בישראל".

מירב בן ארי: יש כאן את הקישור להוראת מנכ"ל.

מירב בן ארי: יש כאן מחויבות לכך שהשר יתקן את הצו.

מירב בן ארי: אני אעקוב אחרי הדברים ואני לא מרפה מהם.

מירב בן ארי: כאמור, יש לנו כאן

מירב בן ארי: הבטחה שחור על גבי לבן ומבחינתי זה צעד קטן לאדם וצעד גדול לתעשיית התמרוקים.

<יואב גזית: ענף התמרוקים פועל מכוח צו.

<יואב גזית: מה שאת אומרת זה שהצו הזה נחתם על ידי שר.

מירב בן ארי: אני לא רוצה לחכות לתקנות.

מירב בן ארי: אין לי זמן.

<יואב גזית: את אומרת שהצו נחתם בידי שר ועכשיו את אומרת שראש אגף הרוקחות מתייחס לכך.

מירב בן ארי: הוא נתן את חוות הדעת המקצועית לשר.

<מוריה בן צור: מדובר בהליך חקיקה לכל דבר ועניין.

<מוריה בן צור: זה תיקון של צו קיים ואנחנו נצטרך להגיע למשרד המשפטים בבקשה הזאת.

<מוריה בן צור: אחר כך נתקדם בהליך כמו בכל הליך חקיקה אחר.

<יואב גזית: למה חקיקה?

<יואב גזית: זה צו.

<מוריה בן צור: צו הוא חקיקה.

מירב בן ארי: את חוות הדעת המקצועית לשר קיבלנו.

מירב בן ארי: תסבירי לי מה צריך לעשות.

מירב בן ארי: שמעת את הדברים ואת מבינה שהמצב מאוד מאוד מדאיג.

מירב בן ארי: הוא גם די טיפשי כאשר אדם שמוכר בחוץ לארץ, צריך אישור של משרד הבריאות בארץ.

מירב בן ארי: אני שואלת אותך.

מירב בן ארי: אני יודעת מהי חקיקה וכמה זמן זה אורך.

מירב בן ארי: איך אנחנו יכולים – ועכשיו יש לנו אישור ותמיכה של השר – להוציא את המילה הזאת מהצו?

<מוריה בן צור: מדובר בהליך של חקיקת משנה.

<מוריה בן צור: לשם כך אנחנו צריכים לכתוב נוסח, להעביר אותו למשרד המשפטים, שם יש רפרנטיות שונות שבוחנות אותו ומעבירות את האישור שלהן.

<מוריה בן צור: ברגע שיש את האישור, אנחנו מתקדמים לחקיקת משנה.

<מוריה בן צור: זה תיקון של צו וזה לא אמור לקחת כמו הליך חקיקה ראשית.

<מוריה בן צור: זה לא תיקון חוק.

<ענת מימון: השאלה אם בנוסח של התקנות שאמור להגיע לוועדה, מוסדר הנושא הזה של הייצוא באופן הזה.

מירב בן ארי: מחקתם את המילה ייצוא?

<מוריה בן צור: לא.

<מוריה בן צור: לא צריך למחוק כי אלה תקנות חדשות.

<מוריה בן צור: ההסדר המבוקש מופיע בתקנות האלו.

מירב בן ארי: אבל עד שיאשרו את התקנות, זה ייקח הרבה זמן.

<מוריה בן צור: אם ביקשנו שהתקנות יהיו כבר במושב הבא, גם הצו יגיע פחות או יותר באותו זמן.

<יואב גזית: עם כל הכבוד, בסך הכול מילה אחת נדרשת להורדה.

<מוריה בן צור: זה לא מדויק.

<מוריה בן צור: זאת לא מילה אחת.

<יואב גזית: בהגדרת המונח שיווק, תורידו את המילה ייצוא.

<מוריה בן צור: זה לא מדויק כי צריך גם לשנות את ההוראה הנורמטיבית שם מבחינה משפטית.

<מוריה בן צור: יש שם את סעיף 2 שאומר שלא ישווק וכולי.

<מוריה בן צור: אני לא זוכרת במדויק את הנוסח.

<מוריה בן צור: השיווק שם כולל גם ייצוא.

מירב בן ארי: גם את 2(א).

<מוריה בן צור: נכון.

<מוריה בן צור: יש שינוי בהוראה הנורמטיבית שצריך לעשות.

<מוריה בן צור: בכל אופן, זה תיקון חקיקת משנה וזה ההליך המשפטי.

מירב בן ארי: אם אני אביא את זה כחקיקת משנה, זה גם ייקח אותו זמן?

<טלי שטיין: את לא יכולה.

<טלי שטיין: המשרד מביא חקיקת משנה.

<יואב גזית: זה ייקח שנים?

מירב בן ארי: לא.

מירב בן ארי: מה פתאום שנים?

<יואב גזית: מדובר על מילה אחת שאומרת שיווק לא כולל ייצוא.

<יואב גזית: להוריד את המילה ייצוא ונפתרו הבעיות.

מירב בן ארי: תאמין לי, גם אני בן אדם של מהפכות אבל יש כאן חקיקה.

מירב בן ארי: זה מתסכל ואני מבינה אותך, מה גם שמדובר בצו משנות ה-70, אבל אני רוצה להסביר משהו.

מירב בן ארי: למחוק מילה בחוק במדינת ישראל, זה לא לבוא ולמחוק עם טיפקס.

<יואב גזית: זה לא חוק.

<יואב גזית: זה צו.

מירב בן ארי: זה לא משנה.

מירב בן ארי: זאת חקיקת משנה.

מירב בן ארי: תבין.

מירב בן ארי: יש כאן חקיקת משנה.

מירב בן ארי: לבוא ולמחוק מילה בחוק, השר לא יכול לעשות את זה לבד אלא יש כאן תהליך.

מירב בן ארי: כמו שביקשתי ממוריה, ואני גם אוודא את זה, חיכינו כל כך הרבה שנים, לא ייקח שנים לתקן את זה.

מירב בן ארי: עשינו עכשיו את רפורמת הקורנפלקס, הרפורמה המטורפת הזאת, במושב אחד.

מירב בן ארי: כל הנושא של השיווק נמחק בתקנות החדשות?

<מוריה בן צור: ההסדר המבוקש מופיע בתקנות החדשות.

<מוריה בן צור: בוודאי.

<טלי שטיין: כתבנו סעיף מיוחד.

<אלי מרום: התקנות החדשות מבטלות את הצו ולכן נותנות פתרון.

<אלי מרום: השאלה היא אם הפורום הזה יקדיש את הישיבות שלו לתקנות או יקדיש את הישיבות שלו לצו ואחר כך לתקנות, אבל זאת החלטה של השולחן הזה ולא שלנו.

מירב בן ארי: הנושא ברור.

<נורית הראל: האם אפשר לתת רק לנושא הזה הוראת שעה עד שהתקנות יעברו?

<מוריה בן צור: גם זה בחקיקת משנה.

מירב בן ארי: זה מתסכל גם אותי ואני מבינה אתכם.

מירב בן ארי: חיכיתם לזה שנים, אפילו לחוות דעת מנהל אגף הרוקחות.

<אלי מרום: אגף הרוקחות לפני חמש שנים הביע בפה מלא את תמיכתו במהלך בפני התאחדות התעשיינים.

<אלי מרום: יש לי את כל המסמכים במשרד, אבל זה יום חגיגי, חברת הכנסת בן ארי.

<אלי מרום: אני לא רוצה לקלקל את החגיגיות.

<אלי מרום: אנחנו בעד המהלך הזה לא מהיום וזה נכון שברגע שנכנסת לזה, זה פתאום קרם עור וגידים, אבל העמדה הזאת קיימת באגף הרוקחות כבר שנים ומחכים לתעשייה.

מירב בן ארי: נציג התאחדות התעשיינים, פיליפ חלאבין.

<פיליפ חלאבין: את רוב הדברים שרציתי לומר, אמרו כבר החברים ואני לא אחזור עליהם.

<פיליפ חלאבין: אני כן רוצה לציין שעברנו כברת דרך מאוד ארוכה בנושא התקנות ואני כן רוצה לציין את שיתוף הפעולה לו זכינו בשנים האחרונות מצד משרד הבריאות.

<פיליפ חלאבין: הפרויקט הזה הוא לא פשוט.

<פיליפ חלאבין: היו ניגודי אינטרסים בין האינטרסים שלנו, של היצרנים ולשכת המסחר של היבואנים.

<פיליפ חלאבין: מן הסתם ברור שיש ניגודי אינטרסים אבל בעבודה משותפת, גם עם הלשכה וגם עם משרד הבריאות, אנחנו בעצם פתרנו את רוב המחלוקות.

<פיליפ חלאבין: היום אנחנו צריכים פשוט להציל את התעשייה שמתמוטטת בלי הדוקטרינה האירופאית כי אנחנו היום בעצם משלמים כפול על הכול.

<פיליפ חלאבין: אנחנו משלמים אגרות בישראל לרישיונות ואנחנו משלמים הרבה מאוד כסף בחוץ לארץ לשם קבלת מסמכים בלעדיהם אי אפשר לייצא לאירופה.

<פיליפ חלאבין: רוב התעשייה הישראלית הייתה בנויה על השוק הרוסי שלדאבוני כרגע נמצא בבעיה מאוד קשה אבל השוק הגדול אצלנו הוא אירופה ואנחנו עובדים לפי התקנות האירופאיות.

<פיליפ חלאבין: לכן כל חודש שהתקנות האלה מתעכבות, אנשים מפסידים כסף.

<פיליפ חלאבין: דיברו על מספר עצום של כוח אדם שמועסק בענף הקוסמטיקה, אלה לא מילים.

<פיליפ חלאבין: היום לא כדאי להחזיק מפעל קוסמטי בישראל בגלל כל ההוצאות המטורפות האלה, גם זאת עובדה.

<פיליפ חלאבין: היום יש כל כך הרבה פיתויים בעולם הגדול, גם בטיסה של שעתיים או שלוש מישראל, כמו במזרח אירופה – ואני לא מדבר על רוסיה – שם פועל עולה 300-350 יורו לחודש ואין לך בירוקרטיה.

<פיליפ חלאבין: תעשה מה שהחוק דורש, תוציא את כל המסמכים, כי בעצם מהי הדוקטרינה הזאת?

<פיליפ חלאבין: אנחנו, היצרנים, לוקחים על עצמנו אחריות פלילית וזה לא צחוק.

<פיליפ חלאבין: ברגע שהיצרן מודיע למשרד הבריאות שתוך עשרה ימים הוא יוצא עם מוצר מסוים ויש איזושהי תלונה ולא משנה באיזו מדינה בשוק האירופאי, הרגולטור פונה לאותה דמות ששמה מופיעה על האריזה כאחראית, ואומר שהוא רוצה את המסמכים אצלו תוך 48 שעות.

<פיליפ חלאבין: הוא יכול לשבת בדנמרק והאחראי יושב בגרמניה או בפולין.

<פיליפ חלאבין: אם הוא לא מספק לו תוך 48 שעות, גם האחראי וגם היצרן עומדים לדין פלילי.

<פיליפ חלאבין: לכן אף אחד כאן לא ישחק עם החופש שלו ועם העסק שלו.

<פיליפ חלאבין: האחריות אותה אנחנו לוקחים היא עצומה ואנחנו מתחננים שתתנו לנו לקחת את האחריות הזאת כי אחרת לא נחזיק מעמד.

<פיליפ חלאבין: הבירוקרטיה היא פשוט מטורפת.

<פיליפ חלאבין: משרד הבריאות מבין את זה והוא באמת עוזר לנו לפתור את הבעיה, אבל זה נמשך ונמשך וזה לא נגמר.

<פיליפ חלאבין: כל מה שדובר קודם בנושא של עונתיות בקוסמטיקה, זאת לא רק עונתיות אלא כדי לצאת עם מוצר קוסמטי או ליין קוסמטי עם חידוש שכרגע יצא לשוק – ואני במקרה מדבר על פישר שהכינו איזשהו מהפך בתחום שלהם וכמובן רצו לצאת עם זה בפברואר-מרץ לקראת העונה - הם קיבלו רישיון בנובמבר כך שכל הגימיק הלך ובקיץ הבא כבר יהיו מספיק יצרנים שיצאו עם אותו גימיק, ואלה השקעות עצומות.

<פיליפ חלאבין: על זה אנחנו מדברים.

<פיליפ חלאבין: כשיש לך את הדוקטרינה האירופאית, הרגולציה האירופאית, לא צריך לחכות.

<פיליפ חלאבין: הכנו את הגימיק, אנחנו מוכנים לצאת גם במסע פרסום, הודעה משרד הבריאות שתוך עשרה ימים אנחנו יוצאים וזהו.

<פיליפ חלאבין: אם יש אחר כך בעיות, אני כיצרן אחראי פלילית ואת מבינה שאני לא אסכן את החיים שלי.

<יואב גזית: משפט אחד.

<יואב גזית: זה אירוע חגיגי אבל משרד הבריאות למעשה מדבר בשני קולות ואני קצת מתוסכל מכך.

<יואב גזית: מצד אחד הדרג המקצועי, כפי ששמעת עכשיו, כפי שאני שומע, שאומר שאין לו התנגדות אבל איכשהו כשזה מגיע לדרג המשפטי, פתאום הדברים מתמוססים.

<יואב גזית: יש מכתב מעורך דין עידו בן יצחק מהלשכה המשפטית של הכנסת והוא עונה להתאחדות התעשיינים ואומר: "הוועדה המשותפת לא דנה בתוכנו של צו התמרוקים.

<יואב גזית: אופן הסדרת הוראותיו מסור לשיקול דעתו של שר הבריאות".

<יואב גזית: אני לא עורך דין אלא רק רואה חשבון, אבל כדאי לקרוא את הדברים.

<יואב גזית: לסיום אני רוצה להפנות לצו ייצוא חופשי משנת 2006 שנחתם על ידי שר הכלכלה והצו אומר שמותרים בייצוא כל הטובין למעט מה שנמצא ברשימות ותמרוקים לא נמצאים ברשימות.

<יואב גזית: על פי צו ייצוא חופשי שנחתם ארבעים שנים אחרי צו התמרוקים, מותר לייצא מישראל כל דבר.

<אלי מרום: תקרא עברית.

<אלי מרום: מותר לייצא אבל אסור לך לייצר לפי הצו.

<יואב גזית: זאת התחכמות.

<אלי מרום: זאת לא התחכמות.

<אלי מרום: זה חוק בישראל.

<יואב גזית: מותר לך לשווק אבל בגלל שאסור לייצר, אל תשווק כי אסור לייצר.

<יואב גזית: זאת התחכמות.

<אלי מרום: זאת לא התחכמות.

<אלי מרום: זה לשון החוק.

מירב בן ארי: איגוד לשכות המסחר, בבקשה.

<חנה לאידרשניידר: תודה.

<חנה לאידרשניידר: אנחנו מייצגים את היבואנים.

<חנה לאידרשניידר: פלח גדול מהשוק הוא שוק של יבוא.

<חנה לאידרשניידר: אנחנו נתקלים בארץ בדיוק באותן בעיות שהוצגו כאן על ידי התעשיינים.

מירב בן ארי: הרגולציה.

<חנה לאידרשניידר: אנחנו החלנו כאן חוק ודנו במשותף, הגענו להסכמות והתקדמנו בכל הסעיפים.

<חנה לאידרשניידר: עם זאת, עדיין נותרו מספר פערים ואנחנו צפויים לדון עליהם עם משרד הבריאות בחודש הקרוב.

<חנה לאידרשניידר: לצורך כך שהדיון יהיה באמת פורה ולא עקר, אנחנו צריכים לראות את הטיוטה של התקנות ואנחנו צריכים אותה עכשיו.

מירב בן ארי: כמו שמוריה אמרה, הדיון בין התעשיינים ללשכה המשפטית של משרד הבריאות יסתיים ותקבלו את זה.

<חנה לאידרשניידר: אנחנו צריכים לקבל את התקנות לקראת הדיון.

<חנה לאידרשניידר: אנחנו לא יכולים לדון בתקנות בלי שאנחנו רואים אותן.

מירב בן ארי: בסדר.

מירב בן ארי: אלי, אתה מאוד מבוקש כאן, בבקשה תתייחס לדברים שנאמרו.

<אלי מרום: אני אתייחס.

מירב בן ארי: אני רוצה לדעת פרקטית אם יש דברים אותם אני יכולה לקדם.

<אלי מרום: קודם כל, יום חגיגי של כחול-לבן.

<אלי מרום: אני כאזרח ישראלי מאוד שמח על כך.

<אלי מרום: תעשיית הקוסמטיקה הישראלית היא תעשייה מאוד מתקדמת ומאוד מפותחת.

<אלי מרום: משרד הבריאות מאתגר את התעשייה כדי לייצר מוצרים באיכות הטובה ביותר.

<אלי מרום: תמרוקים זה לא רק מוצרי טיפוח ואיפור אלא תמרוקים הם גם מוצרים לתינוקות וילדים, תמרוקים הם מוצרים להגנה מקרינת השמש, תמרוקים הם מוצרים לחלל הפה ולשמירה על היגיינה אוראלית ולכן יש חשיבות באיכות המוצרים.

<אלי מרום: ישראל היום היא מהמובילות בעולם כעל המדפים יש מוצרים להגנה מפני קרינת השמש באיכות הגבוהה ביותר כי אנחנו מדינה של שמש ולכן זה חשוב לנו.

<אלי מרום: תמיד אתגרנו את התעשייה המקומית.

<אלי מרום: יש לנו שני מפעלים גדולים שעושים גם ייצוא ואנחנו גאים בזה.

<אלי מרום: משרד הבריאות החל ברפורמה בשנת 2010 כדי לקדם את החקיקה האירופאית.

<אלי מרום: החקיקה האירופאית אומרת דבר אחד: אחריות על המוצר של מי שמשווק אותו, איכות ובטיחות של המוצר והודעה על שיווק.

<אלי מרום: זה הכול.

<אלי מרום: בצרפת היו בלחץ כי החקיקה האירופאית תהיה בישראל לפני שהיא תיכנס לתוקף בצרפת.

<אלי מרום: האיחוד התכוון ללכת לחקיקה בצרפת ביולי 2012 ודחה את זה ליולי 2013.

<אלי מרום: כבוד השר, בזמנו סגן השר ליצמן בקדנציה הקודמת שלו, הגיש את הנוסח למשרד המשפטים.

<אלי מרום: כתוצאה משינויי שלטון במדינת ישראל, זה חזר.

<אלי מרום: חברת הכנסת יעל גרמן עת הייתה שרת הבריאות התכוונה להגיש את התקנות מחדש - בגלל הנושא של רציפות, היה צריך להגיש מחדש – אבל היא לא הספיקה כי הכנסת התפזרה.

מירב בן ארי: כל הזמן הם מתכוונים ובסוף לא מספיקים.

מירב בן ארי: שנה ושמונה חודשים.

<אלי מרום: כבוד השר ליצמן יגיש את זה במזל טוב בקרוב.

מירב בן ארי: אלה התקנות עליהן אנחנו מדברים.

<אלי מרום: אלה התקנות שכולם מדברים עליהן.

מירב בן ארי: מ-2012?

<אלי מרום: התחלנו ב-2010.

<אלי מרום: המשמעות של התקנות, ברגע שמישהו רוצה לשים מוצר בשוק, הוא נכנס לפורטל, מקליט חמש דקות וברגע זה הוא יכול או לייבא או לייצר או לייצא, מה שהיום בצו נקרא לשווק.

<אלי מרום: אנחנו לא נעכב.

<אלי מרום: משרד הבריאות מקים, בדיוק כמו הרגולציה האירופאית, פיקוח, פוסט מרקטינג, וזאת המשמעות.

<אלי מרום: לכן ברגע שנצעד לזה, כל השחקנים בשוק – ואני חושב שאתם גם תשמחו כי יהיו גם שחקנים חדשים בשוק כי היום לחכות שלושה חודשים לרישיון, אולי גם מרתיע חלק מהמוצרים.

<אלי מרום: מגוון המוצרים בשוק אמור לעלות, המחירים אמורים כנראה לרדת, ואני אומר את זה כרגע כצרכן, ואיכות המוצרים תהיה באיכות אירופאית.

<אלי מרום: כולנו נהנה ממוצרים איכותיים והאחריות תהיה, כמו שציינו חבריי, באחריות היצרן והמשווק.

<אלי מרום: בשוק התמרוקים בשנת 1999 היו אלפיים בקשות בשנה.

<אלי מרום: שוק התמרוקים בשנת 2016 הוא עם קרוב ל-15 אלף בקשות בשנה.

<אלי מרום: השוק הזה צומח.

<אלי מרום: חבריי מכירים טוב ממני את המגוון לפי כמות ההשקות שהם עושים ולפי המוצרים העונתיים.

<אלי מרום: מחלקת תמרוקים באגף הרוקחות מבחינת כוח אדם לא גדלה בקצב הזה אלא נשארה כפי שהייתה.

<אלי מרום: כוח אדם, אלה לא פקידים אלא כולם רוקחים או כימאים וביולוגים בעלי תואר שני.

<אלי מרום: כולם בודקים וכל המטרה היא איכות.

<אלי מרום: הרעיון הזה לומר משהו על הטוסיק של התינוק, רבותיי, לתמרוק יש השפעות פיזיולוגיות ואנחנו נתקלים בתופעות לוואי גם מתמרוקים לא איכותיים.

<אלי מרום: התפקיד של משרד הבריאות הוא לשמור על בריאות הציבור ולא כל מוצר שמיוצר בכל מקום בעולם צריך להגיע לשוק הישראלי כי הוא עולה שקל פחות.

<אלי מרום: זה תפקידו של משרד הבריאות, לדאוג שרק מוצרים איכותיים יהיו כאן.

<אלי מרום: כל הפיקוח והבקרה של משרד הבריאות הוא כדי להבטיח את הדבר הזה.

<אלי מרום: יש בקשות שנדחות ולא משווקות בישראל אלא משווקות באיחוד האירופאי אבל לא בפריס ולא בלונדון ולא בברלין וכולם יודעים על מה אני מדבר.

מירב בן ארי: בגלל קוצר הזמן, בוא נדבר על הוראות שימוש בארבע השפות.

<אלי מרום: לתמרוקים חייבים להיות הוראות שימוש ואזהרות בשפה שמובנת לציבור.

<אלי מרום: דעתי האישית – לא בדקתי – שעברית וערבית הן שפות חובה.

<אלי מרום: לי ולך כנראה ברור שזה לא יכול להיות בגודל פונט 2.

<אלי מרום: תסתכלו על תמרוקים שאתם רואים היום על המדפים, בחלק מהם אי אפשר לקרוא מה שכתוב עליהם.

<אלי מרום: לא לזה התכוון המחוקק.

<אלי מרום: אני חושב שעברית וערבית – אני אומר את דעתי ולא את דעתו של משרד המשפטים – מספיקות למעט חומרי הגלם שכתובים באנגלית כי זאת שפה בינלאומית.

<אלי מרום: השולחן כאן יצביע ויחליט באיזה שפות הוא רוצה ובאיזה גודל פונט כי יש תמרוקים שמשתמשים בהם לא נכון וכתוצאה מכך יש פגיעה בציבור.

מירב בן ארי: לא ענית.

מירב בן ארי: עברית וערבית בפונט קטן, אבל האם אתה חושב שצריך לחייב בארבע שפות על המוצר?

<אלי מרום: אני לא חושב.

<אלי מרום: אמרתי.

<אלי מרום: דעתי האישית היא שאני לא חושב שצריך ארבע שפות.

מירב בן ארי: אתם רואים את זה בתקנות אצלכם?

מירב בן ארי: כתוב בהן ארבע שפות?

<מוריה בן צור: כרגע זה מופיע אבל אנחנו הולכים לשנות את זה במשרד המשפטים ולקבל את האישור שלהם לנוסח.

<אלי מרום: זה בא מהתרופות.

מירב בן ארי: אני רוצה להגיע כאן למסקנות.

מירב בן ארי: אני לא עושה את הדיון הזה סתם.

מירב בן ארי: תתייחס גם לנושא הזה של האגרות.

<אלי מרום: אגרות זה עניין של משרד האוצר ולא עניין של משרד הבריאות.

<אלי מרום: מנכ"ל משרד הבריאות הקודם, פרופסור רוני גמזו, ביקש לנתק את הדיון בתקנות שהן מקצועיות מהנושא של האגרות.

<אלי מרום: זה נושא שיידון במשרד האוצר, האם כן או לא אגרות, ובאיזה גובה.

<רינת בכר: זה לא בתוך התקנות.

<אלי מרום: זה לא בתוך התקנות.

<רינת בכר: זה הוצא מהתקנות.

<אלי מרום: הוצא בכוונה בהחלטתו של פרופסור רוני גמזו.

מירב בן ארי: מה עוד יש לך?

<אלי מרום: זהו.

<אלי מרום: אנחנו חושבים שהתקנות החדשות ייתנו מענה ופתרון.

<אלי מרום: קודם כל הן ייתנו הרמוניזציה עם מה שקורה בעולם ואפשרות תעשייתית, פיתוחית, שיווקית לכל הגורמים בענף.

<אלי מרום: יש היום למעלה מ-700 עסקים בישראל שעוסקים בזה ברמה של משווקים או יבואנים או יצרנים.

<אלי מרום: תבינו, זה שוק מאוד חזק, מאוד תחרותי ומאוד מגוון.

מירב בן ארי: נציג משרד הכלכלה, אתה רוצה להתייחס לדברים?

<זאב ברל: אני רוצה להצטרף לאופטימיות של הענף.

<זאב ברל: אכן אנחנו רואים את הענף הזה כבעל פוטנציאל וכבעל מוניטין.

<זאב ברל: הענף הזה מייצא כחמישים אחוזים מהתוצרת של הייצור המקומי המיועדת לייצוא ומתחרה במותגים בינלאומיים.

<זאב ברל: אנחנו לא הרגולטור של ענף התמרוקים אלא יש לנו את כלי הסיוע הקיימים של המשרד.

<זאב ברל: אני רוצה לציין שממש לאחרונה, לפני כשבועיים, הועברה אלינו הסמכות להוצאת אישור למכירה חופשית.

מירב בן ארי: כן.

מירב בן ארי: ראיתי.

מירב בן ארי: הנושא של אישור למכירה חופשית עבר למשרד הכלכלה ואתם התחייבתם לספק אותו במידי.

<זאב ברל: נכון.

<זאב ברל: למרות זאת אנחנו לא הרגולטור אלא אנחנו יכולים להוציא אישור כזה תוך שעות או תוך יום.

מירב בן ארי: מצוין.

מירב בן ארי: משרד המשפטים, יש התייחסות?

<ענת מימון: היא יצאה.

מירב בן ארי: אחרונה שביקשה רשות הדיבור, ליאורה חיטרון.

<ליאורה חיטרון: לא אומר את מה שתכננתי לומר כי בינתיים צצו ועלו כאן דברים חדשים.

מירב בן ארי: מה תפקידך?

<ליאורה חיטרון: אני מנהלת משותפת של מפעל יצרני של תמרוקים באזור התעשייה של אור עקיבא.

<ליאורה חיטרון: אני נמצאת כאן מטעם התאחדות המלאכה והתעשייה הזעירה.

<ליאורה חיטרון: אנחנו מפעל מייצא.

<ליאורה חיטרון: רוב התוצרת שלנו היא לייצוא.

<ליאורה חיטרון: אני מברכת מאוד על הרעיון שיפטרו מהרישוי לייצוא אבל אני רואה כאן בעיה שלא עלתה ואני חושבת שחשוב לדבר עליה.

<ליאורה חיטרון: הנושא הזה של אישור למכירה חופשית.

<ליאורה חיטרון: זה ממש נס שמשרד הכלכלה עושה את זה כי הם עושים את זה ללא אגרה ובמהירות.

<ליאורה חיטרון: הבעיה היא שלפעמים הייצוא מותנה באישור מכירה חופשית.

<ליאורה חיטרון: זאת אומרת, מדינות מסוימות דורשות את האישור הזה על מנת לייבא מוצרים.

<ליאורה חיטרון: אם לא יהיה רישוי לתמרוק בודד, איך הוא ייכנס לרשימה של אישור מכירה חופשי?

<ליאורה חיטרון: איש לא נתן את הדעת כל כך.

<אלי מרום: כדורגל משחקים במגרש כדורסל וכדורסל משחקים במגרש כדורסל.

<ליאורה חיטרון: במדינות מתוקנות אפשר להסתפק בכך שמפעל יש לנו GMP, יש לו נהלים נכונים, הוא מקיים את הדרישות של משרד הבריאות, הוא מקבל אישור לייצור ממשרד הבריאות וזה בדיוק כמו מוצרי מזון.

מירב בן ארי: אני מבטיחה שאני אבדוק את העניין.

<אלי מרום: זה לא נכון.

<אלי מרום: אתם לא יכולים להטעות את יושבת הראש.

<אלי מרום: באירופה אין תזוזה של סנטימטר של תמרוק אם לא עשו נוטיפיקציה.

<אלי מרום: אל תטעו את היושבת ראש.

<אלי מרום: זה לא נכון.

<ליאורה חיטרון: אני בעד נוטיפיקציה.

<ליאורה חיטרון: בהחלט אני בעד אבל אין רישום מוקדם.

<אלי מרום: זאת נוטיפיקציה.

<אלי מרום: את לא מבינה את החקיקה ואת מטעה את היושבת ראש.

<ליאורה חיטרון: אם לפי הנוטיפיקציה יינתן לנו אישור מכירה חופשי, דיינו.

<רינת בכר: אבל זה מה שיש.

מירב בן ארי: נציג האוצר, אתה יכול להתייחס לנושא האגרות?

<עידו סופר: מדיניות הממשלה היא להפחית רגולציה וכבר התחלנו לעשות במזון רגיל, במוצרי חשמל, כפי שהצהיר ראש הממשלה, וגם בתמרוקים.

<עידו סופר: אנחנו בתהליך ארוך גם עם משרד הבריאות שלדעתי עושה כברת דרך מאוד ארוכה וגם עם היבואנים והתעשיינים על מנת להקל על עשיית עסקים מחד ולהוזיל את המוצרים ולהגדיל את המגוון עבור הצרכנים.

<עידו סופר: הקצינו את המשאבים הנדרשים וזה גם מתייחס לעניין התורים שעלו כאן.

<עידו סופר: לעניין האגרות.

<עידו סופר: האגרות משקפות את עלות התפעול.

<עידו סופר: אם ב-1999 היו אלפיים בקשות כמו שנאמר וכיום יש 15 אלף בקשות, יש כאן גם עניין פיסקלי שצריך לתת עליו את הדעת למרות תוספת התקציב.

<עידו סופר: אנחנו מוכנים לתת לזה איזושהי בחינה נוספת אבל יש כאן אגרה שמשקפת עלות תפעול.

<עידו סופר: ככל שעלות התפעול גדלה, גם האגרה צריכה לגדול בהתאם.

מירב בן ארי: אמרת שאתם תבחנו מחדש את נושא האגרות.

מירב בן ארי: בתקנות נושא האגרות לא יגיע כי הם הפרידו את זה.

מירב בן ארי: בסדר.

מירב בן ארי: אני רוצה שתבחנו את מה שעלה כאן

מירב בן ארי: בנושא האגרות ותדווחו עת נשב על התקנות.

<עידו סופר: בסדר.

<עידו סופר: חשוב לציין שהוקצה תקציב, והוקצו משאבים רבים לצורך הנושא הזה.

<עידו סופר: האגרות עדיין משקפות עלות תפעולית.

<עידו סופר: אפשר לבחון את זה פעם נוספת.

מירב בן ארי: אני מבקשת בדיקה של האגרות האלה במשרד האוצר ודיווח לוועדה בתחילת המושב, עת נשב לדיון על התקנות.

מירב בן ארי: אני מבטיחה לכם תשובה בנושא.

מירב בן ארי: אני חייבת לסיים את הדיון.

מירב בן ארי: אני רוצה לסכם את הדיון.

מירב בן ארי: אני רוצה להודות לכל מי שהגיע לכאן היום ולכל מי שהעלה את הדברים החשובים האלה.

מירב בן ארי: אמרתי בתחילת דברי כמה שאני בעד לעזור לתעשייה ולא ארחיב על זה בסיכום.

מירב בן ארי: סיכום פרקטי כלהלן: בתחילת המושב יגיעו לכאן תקנות התמרוקים.

מירב בן ארי: זה קריטי, זה חשוב, אנשים מפסידים כסף, מדינת ישראל מפסידה כסף.

מירב בן ארי: לכן הנושא הזה חייב להגיע ואני מבקשת שבכל עיכוב, לעדכן בבקשה את הוועדה.

מירב בן ארי: תתפלאו, גם בפגרה אנחנו עובדים, נמצאים כאן האנשים, אני נמצאת כאן, אלי אלאלוף נמצא כאן.

מירב בן ארי: תעדכנו אותנו.

מירב בן ארי: אני לא רוצה שהתעשיינים יחשבו שמה שאמרתי כאן לא עומד במבחן המציאות.

מירב בן ארי: אנא מכם, אם יש עיכובים, עדכנו את הוועדה.

מירב בן ארי: אותו הדבר משרד האוצר.

מירב בן ארי: עידו, אני מבקשת לבחון את הנושא של האגרות שוב ולהביא את תוצאות הבחינה לכאן.

מירב בן ארי: עלה כאן הנושא של ארבע שפות.

מירב בן ארי: אלי, אני שמחה שהיית חיובי.

מירב בן ארי: אני רוצה להגיד לך שאני יושבת בוועדות ולא מחמיאים למשרדי הממשלה אבל אני באמת חושבת שמגיעות מחמאות אבל די שגם יהיה מה שנקרא תשלום על המחמאות, אני רוצה בהחלט לבחון את הנושא של השפות כי אתה בעצמך אומר שבעברית ובערבית קשה אבל בטח בארבע שפות יהיה יותר קשה.

מירב בן ארי: לכן אני מבקשת לבחון את הנושא הזה.

מירב בן ארי: אני מודה למשרד הכלכלה.

מירב בן ארי: עוד לא קרה שבזמן קצר מקבלים אישור וזה דבר שאני מקווה שיקרה גם במשרד הבריאות.

מירב בן ארי: אנחנו ניפגש בשעה 11:00 בשדולת כחול-לבן להמשך הדיון.

מירב בן ארי: אני מאוד מודה לכל מי שהגיע.

מירב בן ארי: כמובן אם יש עוד דברים שאני לא יודעת, אתם תמיד יכולים לפנות אלי ואני אמשיך לקדם את הנושא.

מירב בן ארי: תודה רבה.